কলকাতা: হঠাৎ ঠিক হওয়া যুবভারতীতে ব্রাজিল বনাম ইংল্যান্ড ম্যাচের টিকিট নিয়ে তৈরি হল ব্যাপক বিশৃঙ্খলা। সোমবার রাতে অনলাইনে টিকিট বিক্রি শুরু হওয়ার ঘণ্টা খানেক পরেই ফিফার সার্ভার ক্র্যাশ করে যায়। তখন ওয়েটিং-এ ছিলেন প্রায় আড়াই লক্ষ মানুষ। মঙ্গলবার সকাল থিকেই অনলাইনে কাটা টিকিট নিতে যুবভারতীতে পৌঁছে যান দর্শকরা। কিন্তু অনলাইনের টিকিটের যা লাইন ছিল, দাঁড়িয়ে টিকিট কাটার লাইন ছিল তার চার গুন। লাইন সামলাতে পরিস্থিতি আয়ত্তের বাইরে চলে যায়। সংগঠকদের তরফ থেকে ঘোষণা করা হয় অফলাইনে কোনো টিকিট বিক্রি করা হবে না। শুধুমাত্র অনলাইনেই টিকিট বিক্রি হবে। তারপরই তৈরি হয় ব্যাপক বিক্ষোভ। একদল দর্শক আমরির সামনে পথ অবরোধ করেন। পুলিশ গিয়ে অবরোধ তুলে দেয়। সংগঠকদের তরফে ঘোষণা করা হয়েছে অনলাইনে টিকিট বিক্রি হওয়ার পর টিকিট থাকলে তা অফলাইনে বিক্রি করা হবে তবে তেমনটা হওয়ার সম্ভাবনা খুবই কম।